b'\n_START_ARTICLE_\nBelgijos Galija\n_START_SECTION_\nIstorija\n_START_PARAGRAPH_\nRom\xc4\x97nai, vadovaujami Cezario, srit\xc4\xaf nukariavo 57 m. pr. m. e., ir ji priklaus\xc4\x97 Plaukuotosios Galijos (lot. Gallia Comata) provincijai, ap\xc4\x97musiai dideles teritorijas \xc4\xaf \xc5\xa1iaur\xc4\x99 nuo Transalpin\xc4\x97s Galijos. Ta\xc4\x8diau kadangi Plaukuotoji Galija buvo pernelyg didel\xc4\x97, Augustas liep\xc4\x97 j\xc4\x85 suskirstyti \xc4\xaf smulkesnius administracinius vienetus. Tai buvo padaryta konsultuojantis su Agripa. Belgijos Galija buvo apibr\xc4\x97\xc5\xbeta kaip \xc5\xa1iauriausia Galijos dalis, kur juntama stipri german\xc5\xb3 \xc4\xaftaka._NEWLINE_Netrukus Belgikos provincija buvo stipriai i\xc5\xa1pl\xc4\x97sta Lugduno Galijos s\xc4\x85kaita, ir jos pietine riba tapo Sena. Provincijos sostin\xc4\x97 i\xc5\xa1 prad\xc5\xbei\xc5\xb3 buvo Reimsas (lot. Durocorter), o v\xc4\x97liau perkelta \xc4\xaf Tryr\xc4\x85 (lot. Augusta Treverorum), kur rinkdavosi rom\xc4\x97n\xc5\xb3 konsilijos. Kiti provincijos miestai buvo Mecas (lot. Diuidorum), Amjenas (lot. Samarobriua) ir kiti. Romanizacijos politika buvo labai s\xc4\x97kminga ir sparti._NEWLINE_Kadangi Belgikos provincija tapo pa\xc4\x8dia did\xc5\xbeiausia Romos provincija, I a. pabaigoje jos teritorija kelet\xc4\x85 kart\xc5\xb3 buvo ma\xc5\xbeinama, atskiriant kitas provincijas. Apie 83\xc2\xa0m. Domicianas \xc5\xa1iaurin\xc4\x97se jos dalyse suformavo \xc5\xbdemutin\xc4\x99 Germanij\xc4\x85 (ma\xc5\xbedaug dabartin\xc4\x97 Belgija), o rytin\xc4\x97se\xc2\xa0\xe2\x80\x93 Auk\xc5\xa1tutin\xc4\x99 Germanij\xc4\x85._NEWLINE_Po Diokletiano reform\xc5\xb3 III a. pabaigoje Belgijos Galija buvo suskaidyta \xc4\xaf dvi dalis: Pirm\xc4\x85j\xc4\x85 Belgik\xc4\x85 (lot. Belgica Prima) ir Antr\xc4\x85j\xc4\x85 Belgik\xc4\x85 (lot. Balgica Secunda), kuri\xc5\xb3 skiriamoji riba buvo Masas. Jos priklaus\xc4\x97 didesnei Galijos diecezijai. Jau IV a. \xc4\xaf Belgikas migravo frankai, kurie jas kontroliavo ma\xc5\xbedaug nuo 350\xc2\xa0m. 406\xc2\xa0m. region\xc4\x85 nusiaub\xc4\x97 vandalai ir burgundai. Abi Belgikos provincijos nustojo egzistuoti V a., kuomet \xc4\x8dia \xc4\xafkurta Frank\xc5\xb3 karalyst\xc4\x97.'